Tavallinen MTV 3:n uutisilta viime vuodelta joulun alla. Sääosuuden meteorologi antaa uutisankkureille ennakkotietoa tulevasta ja vihjaa valkean joulun olevan tulossa.



Ankkuri Peter Nyman ei malta kuunnella meteorologia vaan tivaa häneltä kärsimättömästi: ”Mutta miten täällä etelässä?”



Säätiedotukset valtakunnallisilla tv- ja radiokanavilla ovat näkyvä vaikkakin harmittomin osa siitä, kuinka Helsingissä majaileva mutta itseään valtakunnallisena pitävä media on kiinnostunut vain etelän asioista.



Olipa sää millainen tahansa muualla Suomessa, uutisankkurit ja meteorologit kertovat juonnoissaan vain, millaista on pääkaupunkiseudulla. Otetaan kasvoille surkutteleva ilme ja kerrotaan, että nyt valitettavasti joudutaan kärsimään vuodenaikaan nähden kylmistä ja sateisista säistä, vaikka koko kehäkolmosen ulkopuolisessa Suomessa voivat olla vuosikymmenen helteet.



Tai sitten kauhistellaan keskellä talvea, miten kohta Suomeen ovat tulossa järisyttävän kylmät ilmat, oikein peräti kymmenkunnan asteen pakkaset. Se jätetään mainitsematta, että tämä kauhea kylmyys on tulossa vain etelään. Täällä pohjoisempana paljon kovemmissa pakkasissa on elelty viikkojen ajan.



Paitsi taju maan koosta, nykyisiltä säätiedotusten lukijoilta ja uutisankkureilta puuttuu myös käsitys Suomen ilmastosta. Tiedoksi sinne vain: Meillä on edelleen talvisin kylmää. Joskus kesäisinkin.

Kyllä ei keskusta ollut väärässä puhuessaan ”etelän metiasta”, joka suosii pääkaupunkiseutua. Se konkretisoituu karulla tavalla monissa säätiedotuksia paljon tärkeämmissä asioissa.



Tähän kastiin voidaan laskea valtion rahoittama yleisradioyhtiömme, mainosrahoitteinen suurin tv-kanava MTV 3 ja Helsingin Sanomat.



Edellinen hallitus pyrki jakamaan julkisen sektorin laitosten suomia työpaikkoja tasapuolisemmin ja aloitti alueellistamiseksi kutsutun hankkeen.



Hesari valjasti uutisoinnissaan kaikki mahdolliset professorit ja emeritukset todistamaan, että alueellistaminen on järjettömin ajatus kautta aikojen. Uudistusta puolustavat mielipiteet jätettiin täysin noteeraamatta.



Päätoimittajaksi noihin aikoihin valittu Mikael Pentikäinen lupasi Kalevan haastattelussa toppuutella tuota linjaa. Melko pian pesti päättyikin potkuihin.



Nythän etelän median tavoitteena on torpata Pyhäjoen ydinvoimalahanke ja lakkauttaa Talvivaaran kaivos. Tässä työssä Aalto-yliopiston professorit ovat olleet tehokas työkalu.



Heidän mielestään ydinvoimala on taloudellisesti kannattamaton, huono hanke. Perusteluja on ollut vaikea ymmärtää. Ilmeisesti voimala tulee vain väärään osaan maata.



Pohjoinen Suomi ei saisi saada edes yhden yhtä työllisyyttä, vaurautta ja päästötöntä energiaa suovaa laitosta.



Yksityisomisteisella medialla on tietysti oikeus päättää omasta linjastaan ja pyrkiä ajamaan vaikka koko pääkaupunkiseudun ulkopuolinen Suomi tyhjäksi. Silloin pitää ottaa se rooli eikä yrittääkään luoda mielikuvaa laadukkaasta valtakunnan valtamediasta.



Meidän kaikkien rahoittama Yleisradio on ihan eri asia. Vaikka sillä on kadehdittavan kattava ja laadukas alueellinen verkosto, lähes aina se pakollinen tv-uutisten koulu- tai päiväkotikeissi käydään tekemässä siitä Pasilan nurkilta.



Pohjoisestakin uutisia toki tehdään niin paljon kuin esimerkiksi Maikkarin Lapin, Pohjois-Pohjanmaan, Keski-Pohjanmaan ja Savon alueet näköjään yksin hoitava aluetoimittaja jaksaa juosta.



Yleensä aiheet ovat hassunhauskoja loppukevennyksiä tai kertomuksia vähän hölmöistä ja säälittävistä syrjäseutujen sisukkaista asukkaista.



Eihän pohjoisesta tarvitse kertoa mitään merkittävää? Paitsi tietysti silloin, kun on kaivos tai voimalahanke torpattavana.